SA spanne maak skoonskip in Dallas | Maroela Media
SA All Stars – wenner in Dallas. (Foto: Verskaf)
Die Suid-Afrikaanse o.19-spanne wat aan die derde internasionale Dallas-sewestoernooi in Texas, Amerika, deelgeneem het, het eenvoudig skoonskip gemaak.
Hulle het die goue, silwer- én bronsmedalje in die Goue Beker-afdeling by die pas afgelope toernooi gewen.
Die SA All Stars, wat die eerste toernooi in 2016 gewen het, afgerig deur Ludwiche van Deventer, het verlede jaar se wenners, die Warriors, met 38-14 in die bekereindstryd geklop. Laasgenoemde is deur die Maties se sewesafrigter, Ian Campbell-McGeachy, gebrei.
In die bronsmedaljewedstryd het die Rams, ook van Suid-Afrika, die sterk Rhinos Academy-span van Amerika, met 35-14 geklop. Die Amerikaanse span is afgerig deur die gewese All Blacks-sewesspeler en Auckland Blues-ster, Orene Ai'i.
Willem Strauss, die toernooi se promoter, sê die Suid-Afrikaanse spanne se vaardighede het opnuut beïndruk, terwyl hul fisiekgeensins teruggestaan het vir die, soms ouer, Amerikaanse teenstanders nie.
In die Silwerbeker-reeks vir o.17-spanne het die SA Gazelles, afgerig deur Hendrik Ras, in 'n spannende kragmeting met 21-19 teen die Rhinos se juniors in geseëvier.